钦定古今图书集成/明伦汇编/家范典/第050卷 > 《长子亦可为人后议》前人
## 钦定古今图书集成/明伦汇编/家范典/第050卷 > 《长子亦可为人后议》前人

孙远死而无嗣，其弟重以长子彬后之。或曰：“重之命
非也，长子不得为后。”曰：“斯重宗之义也，吾将以重为
知礼矣。昔子思兄死，而使其子白续伯父以主祖及
曾祖之祭，盖远嫌也。以己代兄，是谓夺宗。以子继伯
父，则有父命焉。其孔氏之家之变礼乎！重之命，恶得
为非？”

《前汉书戾太子据传》：“太子有三男一女，及太子败，皆
同时遇害。卫后、史良娣葬长安城南。史皇孙、皇孙妃、
王夫人及皇女孙葬广明。皇孙二人随太子者，与太
子并葬湖。太子有遗孙一人。史皇孙子、王夫人男，年
十八即尊位，是为孝宣帝。帝初即位，下诏曰：‘故皇太
子在湖，未有号谥，岁时祠，其议谥，置园邑’。”有司奏请：
“《礼》，为人后者，为之子也。故降其父母不得祭，尊祖之
义也。陛下为孝昭帝后，承祖宗之祀，制礼不逾，闲谨
行。视孝昭帝所为，故皇太子起位在湖，史良娣冢在
博望苑北，亲史皇孙位在广明郭北。《谥法》曰：‘谥者，行
之迹也’。愚以为亲谥宜曰悼，母曰悼后。比诸侯王园
置奉邑三百家，故皇太子谥曰戾，置”奉邑二百家。史
良娣曰戾夫人。置守冢三十家，园置长、丞，周卫奉守
如法。以湖阌乡邪里聚为戾园，长安白亭东为戾后
园，广明成乡为悼园，皆改葬焉。后八岁，有司复言：“《礼》，
父为士，子为天子，祭以天子。悼园宜称尊号曰皇考，
立庙，因园为寝，以时荐享焉。”益奉园民满千六百家，
以为奉明县。尊戾夫人曰《戾后》，置园奉邑及益戾园
各满三百家。

《成帝纪》：绥和元年“春正月，诏曰：朕不蒙天祐，至今未
有继嗣，天下无所系心。定陶王欣于朕为子，慈仁孝
顺，可以承天序，继祭祀。其立欣为皇太子。冬十一月，
立楚孝王孙景为定陶王。”

《定陶共王康传》：“康薨，子欣嗣。成帝无子，征入为皇太
子。上以太子奉大宗后，不得顾私亲，乃立楚思王子
景为定陶王，奉共王后。”

《孔光传》：“绥和中，上即位二十五年，无继嗣，至亲有同
产弟中山孝王及同产弟子定陶王在。定陶王好学
多材，于帝子行，而王祖母傅太后阴为王求汉嗣，私
事赵皇后昭仪及帝舅大司马骠骑将军王根，故皆
劝上。上于是召丞相翟方进，御史大夫光，右将军廉
褒、后将军朱博，皆引入禁中，议中山、定陶王谁宜为”
嗣者，方进根以为：定陶王帝弟之子，《礼》曰“昆弟之子，
犹子也”，“为其后者为之子也，定陶王宜为嗣。”褒博皆
如方进根议。光独以为：礼立嗣以亲，中山王先帝之
子，帝亲弟也，以《尚书盘庚》殷之及王为比，中山王宜
为嗣。上以礼兄弟不相入庙，又皇后昭仪欲立定陶
王，故遂立为太子。

《师丹传》：哀帝即位，成帝母称太皇太后，成帝赵皇后
称皇太后。而上祖母傅太后与母丁后皆在国邸，自
以定陶共王为称。高昌侯董宏上书言：“秦庄襄王母
本夏氏，而为华阳夫人所子，及即位后俱称太后，宜
立定陶共王后为皇太后。”事下有司，时丹以左将军
与大司马王奔共劾奏，“宏知皇太后至尊之号，天下
一统，而称引亡秦以为比喻，诖误圣朝，非所宜言，大
不道！”上新立，谦让，纳用莽、丹言，免宏为庶人。傅太后
大怒，要上欲必称尊号。上于是追尊定陶共王为共
皇帝，尊傅太后为共皇太后，丁后为共皇后。郎中令
冷褒、黄门郎段犹等复奏言：“定陶共皇太后、共皇后
皆不宜复引定陶藩国之名以冠大号，车马衣服，宜
皆称皇之意，置吏二千石以下各供厥职，又宜为共
皇立庙京师。”上复下其议，有司皆以为宜如褒犹言。
丹议，独曰：“圣王制礼，取法于天，故尊卑之理明，则人伦之序正；人伦之序正，则乾坤得其位而阴阳顺其
节，人主与万民俱蒙祐福。尊卑者，所以正天地之位，
不可乱也。今定陶共”皇太后、共皇后以定陶共皇为
号者，母从子，妻从夫之义也。欲立官置吏，车服与太
皇太后并，非所以明尊卑无二，上之议也。定陶共皇
号谥已前定，义不得复改。《礼》，父为士，子为天子，祭以
天子，其尸服以士服，于亡爵父之义，尊父母也。为人
后者为之子，故为所后服斩衰三年，而降其父母期，
明尊本祖而重正统也。孝成皇帝圣恩深远，故为共
王立后，奉承祭祀，令共皇长为一国太祖，万世不毁，
恩义已备。陛下既继体先帝，持重大宗，承宗庙天地
社稷之祀，义不得复奉定陶共皇，祭入其庙。今欲立
庙于京师，而使臣下祭之，是无主也。又亲尽当毁，空
去一国太祖不堕之祀，而就无主当毁不“正之礼，非
所以尊厚共皇也。”丹由是浸不合上意，遂策免丹。丹
既免，数月，上用朱博议，尊傅太后为皇太太后，丁后
为帝太后，与太皇太后及皇太后同尊。又为共皇立
庙京师，仪如孝元皇帝。

《后汉书祭祀志》：光武帝建武三年正月，立亲庙雒阳，
祀父南顿君以上至舂陵节侯。时寇贼未夷，方务征
伐，祀仪未设。至十九年，盗贼讨除，戎事差息。于是五
官中郎将张纯与太仆朱浮奏议：“《礼》为人子，事大宗，
降其私亲。礼之设施不授之，与自得之异意当除今
亲庙四。孝宣皇帝以孙后祖，为父立庙于奉明，曰皇
考庙，独群臣侍祠。愿下有司议先帝四庙当代亲庙
者及皇考庙。”事下公卿博士、议郎。大司徒涉等议：“宜
奉所代，立平帝、哀帝、成帝、元帝庙，代今亲庙，兄弟以
下使有司祠。宜为南顿君立皇考庙。上至舂陵节侯，
群臣奉祠。”时议有异，不著。上可涉等议。诏曰：“以宗庙
处所未定，且祫祭高庙，其成、哀、平且祠祭长安故高
庙。其南阳舂陵，岁时各且因故园庙祭祀。园庙去太
守治所远者，在所令、长行太守事，侍祠。惟孝宣帝有
功德，其上尊号曰中宗。”于是雒阳高庙四时加祭，孝
宣、孝元凡五帝。其西庙成、哀、平三帝主，四时祭于故
高庙。东庙，京兆尹侍祠，冠衣车服如太常祠陵庙之
礼。南顿君以上至节“侯，皆就园庙。南顿君称皇考庙，
钜鹿都尉称皇祖考庙，郁林太守称皇曾祖考庙，节
侯称皇高祖考庙。”在所郡县侍祠。

《张纯传》：纯在朝历世，明习故事。以宗庙未定，昭穆失
序，乃与太仆朱浮共奏言：“元帝以来，宗庙奉祠，高皇
帝为受命祖，孝文帝为太宗，孝武帝为世宗，如旧制。
又立亲庙四世，推南顿君以上，尽于舂陵节侯。礼，为
人后者则为之子，既事太宗，则降其私亲。今禘祫高
庙，陈序昭穆，而舂陵四世，君臣并列，以卑厕尊，不合
礼意。设不遭王莽而国嗣无寄，推求宗室以陛下继
统者，安得复顾私亲，违礼制乎！昔高帝以身受命，不
由太上；宣帝以孙后祖，不敢私亲，故为父立庙，独群
臣侍祠。臣愚谓宜除今亲庙，以则二帝旧典。愿下有
司，博采其议。”诏下公卿。大司徒戴涉、大司空窦融议：
“宜以宣、元、成、哀、平五帝四世代今亲庙。宣元皇帝尊
为祖父，可亲奉祠。成帝以下，有司行事，别为南顿君
立皇考庙。其祭上至舂陵节侯，群臣奉祠，以明尊尊
之敬，亲亲之恩。”帝从之。

《清河孝王庆传》：庆母宋贵人。庆就国，邓太后以殇帝
襁抱，远虑不虞，留庆长子祐与嫡母耿姬居清河邸。
至帝崩，立祐为嗣，是为安帝。太后使中黄门送耿姬
归国。帝所生母左姬卒于京师。庆立凡二十五年薨。
永初元年，太后崩。有司言：“清河孝王至德淳懿，载育
圣明，承天奉祚，为郊庙主。汉兴，高皇帝尊父为太上
皇，宣帝号父为皇考，序昭穆，置园邑，太宗之义，旧章
不忘。宜上尊号曰孝德皇，皇妣左氏曰孝德后。孝德
皇母宋贵人追谥曰敬隐后。”乃告祠高庙，使司徒持
节与大鸿胪奉册书玺绶，清河追上尊号。又遣中常
侍奉太牢祠典护礼仪。侍中刘珍等及宗室列侯皆
往会事。尊陵曰甘陵，庙曰昭庙，置令丞，设兵车周卫。
比章陵。复尊耿姬为甘陵大贵人。

《河间孝王开传》：开子蠡吾侯翼，为平原怀王后。翼卒，
子志嗣，为大将军梁冀所立，是为桓帝。梁太后诏追
尊河间孝王为孝穆皇，夫人赵氏曰孝穆后，庙曰清
庙，陵曰乐成陵；蠡吾先侯曰“孝崇皇”，庙曰烈庙，陵曰
博陵，皆置令丞，使司徒持节奉册书玺绶，祠以太牢。
尊翼夫人马氏为孝崇博园贵人。

《解渎亭侯淑传》：“淑以河间孝王子封，淑卒，子长嗣。长
卒，子宏嗣。为大将军窦武所立，是为灵帝。建宁元年，
窦太后诏追尊皇祖淑为孝元皇，夫人夏氏曰孝元
后，陵曰敦陵，庙曰靖庙；皇考长为孝仁皇，夫人董氏
为慎园贵人，陵曰慎陵，庙曰奂庙。皆置令丞，使司徒
祠太牢。”

《伏恭传》：“恭字叔齐，琅琊东武人，司徒湛之兄子也。湛
弟黯，字稚文，以明《鲁诗》改定章句，作《解说》九篇。位至
光禄勋。无子，以恭为后。恭性孝，事所继母甚谨《邓骘传》：“骘弟阊卒。阊妻耿氏有节操，痛邓氏诛废，子
忠早卒，乃养河南尹豹子，嗣为阊后。耿氏教之书学，
遂以通博称。永寿中，与伏无忌延笃著书东观，官至
屯田校尉。”

《三国志诸葛亮传》：“乔字伯松，亮兄瑾之第二子也。本
字仲慎，与兄元逊俱有名于时。论者以为乔才不及
兄，而性业过之。初，亮未有子，求乔为嗣。瑾启孙权，遣
乔来西。亮以乔为己适子，故易其字焉。拜为驸马都
尉，随亮至汉中。年二十五，建兴元年卒。子攀，官至行
护军翊武将军，亦早卒。诸葛恪见诛于吴，子孙皆尽”，
而亮自有胄裔，故攀还复为瑾后。

《魏志文德郭皇后传》：“皇后父永，后早丧兄弟，以从兄
表继永后，拜奉车都尉。”

《晋书孝愍帝纪》：“帝讳邺，字彦旗，武帝孙，吴孝王晏之
子也。出继后伯父秦献王东，袭封秦王。永嘉六年九
月，秦王为皇太子。怀帝崩，即皇帝位。”

《秦献王柬传》：“柬字弘度，无子，以淮南王允子郁为嗣，
与允俱被害。”又以吴王晏子邺嗣。怀帝崩，邺入纂帝
位，国绝。

《吴敬王晏传》：“晏字令平，洛京倾覆，遇害，时年三十一，
愍帝即位，追赠太保。”五子，长不显，名与晏同没，馀四
子：祥、邺、固、衍。邺即愍帝。

《礼志》：“愍帝建兴四年，司徒梁芬议追尊之礼，帝既不
从，而右仆射索𬘭等亦称引魏制，以为不可，故追赠
吴王太保而已。”穆帝崩，哀帝立。帝于穆帝为从父昆
弟，穆帝舅褚歆有表，中书答表，朝廷无其仪。诏下议。
尚书仆射江虨等四人并云闵僖兄弟也，而为父子，
则哀帝应为帝嗣。“卫军王述等二十五人云，成帝不
私亲爱，越授天伦；康帝受命显宗，社稷之重，已移所
授。纂承之序，宜继康皇。”尚书谢奉等六人云：“继体之
正，宜本天属，考之人情，宜继显宗也。”诏从述等议，上
继显宗。

《清河康王遐传》：遐美容仪，有精彩，武帝爱之。既受封，
出继叔父城阳哀王兆。永康元年薨，时年二十八。四
子覃、籥、铨、端。覃嗣立。及冲太孙薨，齐王冏表曰：“东宫
旷然，冢嗣莫继，天下大业，帝王神器，必建储副，以固
洪基。今者后宫未有孕育，不可庶幸将来，而虚天绪。
《礼》，兄弟之子犹子，故汉成无嗣，继由定陶。孝和之绝”，
安以绍兴，此先王之令典，往代之成式也。清河王覃，
神姿岐嶷，慧智早成，康王正妃，周氏所生，先帝众孙
之中，于今为嫡。昔薄姬贤明，文则承位；覃外祖恢世
载名德覃宜奉宗庙之重，统无穷之祚，以宁四海颙
颙之望。覃兄弟虽并出绍，可简令淑，还为国祚，不替
其嗣。辄谘大将军颖及群公卿士，咸同大愿，“请具礼
仪，择日迎拜。”遂立覃为皇太子。既而河间王颙胁迁
大驾，表成都王颖为皇太弟，废覃复为清河王。永嘉
初，前北军中候任城吕雍、度支校尉陈颜等谋立覃
为太子，事觉，幽于金墉城。未几被害，时年十四，葬以
庶人礼。

《河间平王洪传》洪二子：威、混。威嗣，徙封章武。其后威
既继义阳王望，更立混为洪嗣。混历位散骑常侍，薨。
及洛阳陷，混诸子皆没于胡。而小子滔初嗣新蔡王
确，亦与其兄俱没，后得南还，与新蔡太妃不协。太兴
二年，上疏以兄弟并没在辽东，章武国绝，宜还所生。
太妃讼之，事下太常。太常贺循议，“章武、新蔡，俱承一
国不绝之统，义不得替其本宗，而先后傍亲。按滔既
已被命为人后矣，必须无复兄弟，本国永绝，然后得
还所生。今兄弟在远，不得言无，道里虽阻，复非绝域。
且鲜卑恭命，信使不绝。自宜诏下辽东，依刘群、卢谌
等例，发遣令还，继嗣本封。”谓滔今未得便委离所后
也。元帝诏曰：“滔虽出养，自有所生母”新蔡太妃相待
甚薄，滔执意如此，如其不听，终当纷纭，更为不可。今
便顺其所执，还袭章武。

《羊祜传》：有善相墓者，言祜祖墓所有帝王气，若凿之
则无后。祜遂凿之。相者见曰：“犹出折臂三公。”而祜竟
堕马折臂。位至公而无子。帝以祜兄子暨为嗣。暨以
父殁不得为人后。帝又令暨弟伊为祜后，又不奉诏。
帝怒，并收免之。太康二年，以伊弟篇为钜平侯，奉祜
嗣。

《司马彪传》：彪字绍统，高阳王睦之长子也，出后宣帝
弟敏少笃学不倦，然好色薄行，为睦所责，故不得为
嗣，虽名出继，实废之也。彪由此不交人事，而专精学
习，故得博览群籍，终其缀集之务。

《贾充传》：充薨，充妇广成君郭槐，谧以外孙韩谧为黎民
子，奉充后。郎中令韩咸、中尉曹轸谏槐曰：“礼：大宗无
后，以小宗支子后之，无异姓为后之文。无令先公怀
腆后土。良史书过，岂不痛心！”槐不从。咸等上书求改
立嗣，事寝不报。槐遂表陈是充遗意。帝乃诏曰：“太宰
鲁公充，崇德立勋，勤劳佐命，背世殂殒，每用悼心。又
其子早终，世嗣未立。古者列国无嗣，取始封支庶以
绍其统，而近代更除其国。至于周之公旦，汉之萧何或豫建元子，或封爵元妃，盖尊显勋庸，不同常例。太
宰素取外孙韩谧为世子黎民后，吾退而断之，外孙
骨肉至近，推恩计情，合于人心。其以谧为鲁公世孙，
以嗣其国。自非功如太宰，始封无”后。如太宰，所取必
以己自出，不如太宰，皆不得以为比。

《皇甫谧传》：“谧字士安，幼名静，安定朝那人，汉太尉嵩
之曾孙也。出后叔父，徙居新安。年二十不好学，游荡
无度，或以为痴。尝得瓜果，辄进所后叔母任氏。任氏
曰：昔孟母三徙以成仁，曾父烹豕以存教，岂我居不
择邻，教有所阙，何尔鲁钝之甚也？修身笃学，自汝得
之，于我何有？因对之流涕。谧乃感激，就乡人席坦受”
书，勤力不怠。居贫，躬自稼穑，带经而农。遂博综典籍
百家之言。

《宋书谢弘微传》：“弘微从叔峻无后，以弘微为嗣。弘微
本名密，犯所继内讳，故以字行。童幼时，精神端审，时
然后言。所继叔父混名知人，见而异之。年十岁，出继
袭峻爵建昌县侯。弘微家素贫俭，而所继丰泰，唯受
书数千卷，国吏数人而已。混闻而惊叹，谓国郎中令
漆凯之曰：建昌国禄，本应与北舍共之，国侯既不措
意，今可依常分送。”弘微重违混言，乃少有所受。混与
族子灵运、瞻、曜、弘微，并以文义赏会，尝共宴处其外，
虽复高流时誉，莫敢造门。瞻等才辞辩富，弘微每以
《约言》服之。混特所敬贵，号曰微子。谓瞻等曰：“汝诸人
虽才义丰辩，未必皆惬众心。至于领会机赏，言约理
要，故当与我共推微子。”常云：“微子，吾无间然。”又云：“微
子异不伤物，同不害正。若年迨六十，必至公辅。”义熙
八年，混以刘毅党见诛，妻晋陵公主，改适琅邪王练。
公主虽执意不行，而诏与谢氏离绝。公主以混家事
委之弘、微。混仍世宰辅，一门两封，田业十馀处，僮仆
千人，唯有二女，年数岁。弘微经纪生业，事若在公。一
钱尺帛，出入皆有文簿。迁通直郎。高祖受命，晋陵公
主降为东乡君，以混得罪前代。东乡君节义可嘉，听
还谢氏。自混亡至是九载，而室宇修整，仓库充盈，门
徒业使，不异平日，田畴垦辟，有加于旧。东乡君叹曰：
“仆射平生重此子，可谓知人，仆射为不亡矣。”中外姻
亲，道俗义旧，见东乡之归者，入门莫不叹息，或为之
涕流，感弘微之义也。性严正，举止必循礼度。事继亲
之党，恭谨过常。伯叔二母，归宗两姑，晨夕瞻奉，尽其
诚敬。内或传语通讯，辄整其衣冠，婢仆之前，不妄言
笑。由是尊卑小大，敬之若神。母忧去职，居丧以孝称，
服阕逾年，菜蔬不改。元嘉九年，东乡君薨，资财钜万，
公私咸谓室内资财，宜归二女，田宅僮仆，应属弘微，
弘微一无所取，自以私禄营葬，内人皆化弘微之让，
一无所争。东乡君葬《混墓开》，弘微牵疾临赴，病遂甚，
十年卒。

《晋熙王昶传》：昶二妾各生一子，并卒。泰始六年，以第
六皇子燮字仲绥继昶，改昶封为晋熙王燮袭爵，食
邑三千户。太宗既以燮继昶，乃下诏曰：“夫虎狼护子，
猴猿负孙，毒性薄情，亦有仁爱。故识念气类，尚均群
品，况在人伦，可忘天属。晋熙太妃谢氏，沈刻无亲，物
理罕比。征北公虽孝道无替，而遭此不慈，自少及长”，
阙恩鞠之。〈阙〉“乃至休否莫关，寒温不访，晨昏屏塞，定
省靡因，事无违忤，动致诮责，毒句发口，人所难闻，加
恶备苦，过于仇隙”，遂事愤于宗姻，义伤于行路。公故
妃郗氏，妇礼无违，逢此严酷，遂以忧卒，用夭盛年。又
谢氏食则丰珍，衣则文丽，奉己之馀，播覃群下。而诸
孙纩不温体，食不充饥，付于姆你之手，纵以任军之
路，遇其所生，“弃若粪土，䍀缕比之重囚，穷困过于下
使。诚皇规方远，沙塞将一，公修短不讳，亦难豫图。兼
妾女累弱，一第领主，防闲之道，人理斯急。朕所以诏
第六子燮奉公为嗣，欲以毗整一门，为公继绍。”但谢
氏待骨肉至亲，尚相弃蔑，况以义合免，苦为难，患萌
防渐，危机须断。便。可还其本家，削绝蕃秩。

《东平王子嗣传》：子嗣字孝叔，孝武帝第二十七子也。
大明七年生，仍封东平王，食邑二千户，继东平冲王
休倩。休倩母颜，性理严酷。泰始二年，子嗣所生母景
宁园昭容谢上《表》曰：“故东平冲王休倩，托荄璿极，岐
嶷夙表，降年弗永，遗绪莫传。孝武皇帝敕妾子臣子
嗣出继为后。既承国祀，方奉烝荐，庶覃遐庆，式延于
远。而妾颜训养非恩，抚导乖理，情阙引进，义违负螟。
昔世祖平日，诡申慈爱，崩背未几，真性便发。犹逼畏
崇宪，少欲藏奄。自兹以后，专纵严酷，实显布宗戚，宣
灼宫闱，用伤人伦，爰恻行路。妾天属冥至，感切实深，
伏愿乾渥广临，曲垂照赐，复改命，还依本属，则妾母
子虽陨之辰，犹生之年。”许之。其年赐“死，时年四岁。”
《武陵王赞传》：“赞字仲敷，明帝第九子也。泰始六年生。
某年，诏曰，世祖孝武皇帝虽恃尊堕惠，勋狭政弛。乐
饮无餍，事因于宁泰；任威纵费，义缘于务寡。故以积
怨动天，流殃继嗣。景和肇衅，义嘉成祸。世祖继体，陷
宪无遗。昔皇家中圮，含生惧灭，赖英孝感奋，扫雪冤
耻。勋缵坠历，拯兹穷氓。继绝追远，礼训攸尚，况既帝且兄，而缺斯典。今以第九子智随奉世祖为子武陵
郡，大明之世，事均代邦，可封智随武陵王，食邑五千
户。”寻世祖一门，女累不少，既无釐总，义须防闲诸侯，
虽不得祖称天子，而事有一家之切。且归宁有所，疹
疾相营，得失是任。闺房有禀，朕应天在位，恩深九族，
庶此足申追睦之怀，敷爱之旨。

《小名录》：“张冲字思约，吴人。冲出继伯父景彻。景彻字
樝父，卲小字梨。宋文帝戏景彻曰：‘樝何如梨彻答曰：
‘梨是百果之宗，樝何敢及’’。”
《南齐书。鱼复侯子响传》：“子响字云音，世祖第四子也。
豫章王嶷无子，养子响，后有子，表留为嫡。世祖即位，
为辅国将军、南彭城、临淮二郡太守，见诸王不致敬。
子响勇力绝人，关弓四觓”力，数在园池中，帖骑驰走
竹树下，身无亏伤。既出继，车服异诸王，每入朝，辄忿
怒，拳打车壁。世祖知之，令车服与皇子同。永明三年，
迁右卫将军，仍出为使持节、都督豫州郢州之西阳
汝南二郡军事、冠军将军、豫州剌史。明年，进号“右军
将军”，进南豫州之历阳、淮南、颍川、汝阳四郡，入为散
骑常侍、右卫将军。六年，有司奏：“子响体自圣明，出继
宗国。大司马臣嶷，昔未有嗣，所以因心鞠养。陛下弘
天伦之爱，臣嶷深犹子之恩，遂乃继体扶疏，世祚垂
改，茅蒋庵蔚，冢嗣莫移，诚欣惇睦之风，实亏立嫡之
教。臣等参议，子响宜还本。”乃封巴东郡王。迁中护军，
常侍如故。

《衡阳元王道度传》：道度无子，太祖以第十一子钧继
道度后，隆昌元年遇害。明帝即位，以永阳王子珉仍
本国，继元王为孙。子珉，世祖第二十子也。永泰元年
见害。复以武陵昭王晔第三子子坦奉元王后。
《江敩传》：宋明帝敕敩出继从叔愻，为从祖渟后。于是
仆射王俭启：“礼无后小宗之文。近世缘情，皆由父祖
之命，未有既孤之后出继宗族也。虽复臣子一揆，而
义非天属。江忠简后嗣所寄，唯敩一人，傍无眷属，敩
宜还本。若不欲江愻绝后，可以敩小儿继愻为孙。”尚
书参议谓：“间世立后，礼无其文。荀𫖮无子立孙，坠礼
之始。何琦又立此论，义无所据。”于是敩还本家，诏使
自量立后者。

《王奂传》：奂字彦孙，出继从祖中书令球，故字彦孙。为
雍州刺史，辄杀宁蛮长史刘兴祖，上大怒，收之。奂子
彪陈兵闭拒，皆伏诛。奂弟伷女为长沙王晃妃，世祖
诏曰：“奂自陷逆节，长沙王妃男女并长，且奂又出继
前代，或当有准，可特不离绝。”

《张冲传》：冲字思约，吴郡吴人。父柬，通直郎。冲出继从
伯侍中景后，永明八年，监青冀二州刺史事。冲父初
卒，遗命曰：“祭我必以乡土所产，无用牲物。”冲在镇四
时还吴，园中取果菜，流涕荐焉。

《王延之传》：“延之父昇之，都官尚书。延之出继伯父秀
才粲之。延之家训方严，不妄见子弟，虽节岁问讯，皆
先克日。子伦之见儿子亦然。”

《梁书阮孝绪传》：“孝绪字士宗，陈留尉氏人也。父彦之，
宋太尉从事中郎。孝绪七岁，出后从伯引之。引之母
周氏卒，有遗财百馀万，应归孝绪。孝绪一无所纳，尽
以归引之姊琅邪王晏之母，闻者咸叹异之。”

《临贺王正德传》：“正德字公和，临川靖惠王第三子也。
少麤险，不拘礼节。初高祖未有男，养之为子。及高祖
践极，便希储贰，后立昭明太子，封正德为西丰侯，邑
五百户。自此怨望，恒怀不轨，睤睨宫扆，觊幸灾变。普
通六年，逃奔于魏，有司奏削封爵，七年，又自魏逃归，
高祖不之过也，复封其爵。中大通四年，为信武将军”，
封临贺郡王，邑二千户，又加左卫将军。而凶暴日甚，
招聚亡命。侯景知其有奸心，乃密遗正德书。正德览
书大喜曰：“侯景意暗与我同，此天赞也。”遂许之。及景
至江，正德潜运空舫，诈称迎荻以济景焉。朝廷未知
其谋，犹遣正德守朱雀舫。景至，正德乃引军与景俱
进。景推正德为天子，改元为正平元年，景为丞相。台
城没，复《太清》之号，降正德为大司马。正德有怨言，景
闻之，虑其为变，矫诏杀之。

《魏书南安王祯传》：“祯子英，英子熙，以元乂隔绝二宫，
起兵赴难，为乂斩于邺街。熙异母弟义兴，出后叔父
并洛。肃宗初，除员外散骑侍郎。及熙之遇害也，义兴
以别后故，得不坐。”

《城阳王长寿传》：“长寿长子多侯早卒，次子寿字宣明，
始继叔章武敬王，及兄卒，还袭父爵。身长八尺，腰带
十围，以武艺著称。”

《河间王若传》：“若字叔儒，年十六，未封而薨，追封河间，
谥曰孝。诏京兆康王子太安为后。”太安于若为从弟，
非相后之义，废之，以齐郡王子琛继。

《陆俟传》：俟子丽，丽子定国，定国子昕之，尚显祖女常
山公主。无子，以昕之从兄希道第四子彰为后。彰字
明远，本名士沈，年十六出后，事公主尽礼。丞相高阳
王雍尝言曰：“常山妺虽无男，以子彰为儿，乃过自生
矣《高崇传》：崇字积善，父潜，显祖初归国，赐爵开阳男，居
辽东，诏以沮渠牧犍女赐潜为妻，封武威公主，拜驸
马都尉，加宁远将军。卒。舅氏坐事诛，公主痛本生绝
嗣，遂以崇继牧犍后，改姓沮渠。景明中，启复本姓，袭
爵。

《胡叟传》：“叟元妻敦煌宋氏，先亡无子，后庶养者亦皆
早夭，竟以绝后。叟死无有，家人营主凶事，胡始昌迎
而殡之于家，葬于墓次，即令一弟继之，袭其爵，始复
男虎威将军。叟与始昌虽宗室，而性气殊诡，不相好
附，于其存也，往来乃简，及亡而收恤至厚。议者以为
非必敦哀疏宗，或缘求利品秩也。”

《于忠传》：忠自知必死，表曰：“先帝录臣父子一介之诚，
昭臣家世奉公之节。故申之以婚姻，重之以爵禄。”至
乃位亚三。秩班九命。自“《大明》利见”之始，百官总己
之初，臣复得猥摄禁戎，缉宁内外。斯诚社稷之灵，兆
民之福，臣何力之有焉。但陛下以叡明御㝢，皇太后
以圣善临朝，衽席不遗，簪履弗弃。复乃宠穷出内，荣
遍宫闺，外牧两河，入参百揆，顾服知妖，省躬识戾，而
臣将慎靡方，致兹痾疚。自去秋苦痢缠绵，迄今药石
备尝，日增无“损。又今年已来，力候转恶，微喘绪息，振
复良难。鸿慈未酬，伏枕涕咽。臣薄福无男，遗体莫嗣，
贪及馀生，谨陈宿抱。臣先养亡第四弟第二子司徒
掾永超为子，犹子之念，实切于心，乞立为嗣，传此山
河。”灵太后令曰：“于忠表如此，既诚勋宜录，又无子可
矜，临危所祈，不容致夺。可特听如请，以彰殊效。”
《北齐书袁聿修传》：“聿修字叔德，陈郡阳夏人，魏中书
令翻之子也。出后叔父跃。七岁遭丧，居处礼度，有若
成人。九岁州辟主簿。性深沈，有鉴识，清净寡欲，与物
无竞，深为尚书崔休所知赏。”

《周书豆卢宁传》：“宁字永安，封楚国公。初，宁未有子，养
弟永恩子𪟝，及生子赞，亲属皆请赞为嗣。宁曰：‘兄弟
之子，犹子也，吾何择焉’。”遂以𪟝为世子。世以此称之。
及宁薨，𪟝袭爵。

《柳庆传》：庆出后第四叔，及遭父忧，议者不许为服重。
庆泣而言曰：“礼者盖缘人情，若于出后之家，更有苴
斩之服，可夺此从彼。今四叔薨背已久，情事不追，岂
容夺礼，乖违天性。”时论不能抑，遂以苫凷终丧，既葬，
乃与诸兄负土成坟。

《邵惠公颢传》：“翼字干宜，武成初，封西阳郡公。早薨，谥
曰昭。无子，以杞国公亮子温为嗣。后坐亮反诛，国除。